టేకుమళ్ళ వెంకటప్పయ్య

డాక్టరు టేకుమళ్ళ వెంకటప్పయ్య కవి, రచయిత, విమర్శకుడు. ఎకౌంట్స్ మేనేజరుగా పనిచేస్తూనే ఎంకాం, పి.హెచ్‌డిలు చేసాడు. మహాసేనాని గోపన్న అనే కాల్పనిక చారిత్రిక గ్రంథం రాసాడు. పి.హెచ్‌డిలో భాగంగా డా.అద్దేపల్లి రామమోహనరావు కవితా ప్రస్థానం అనే గ్రంథం ప్రచురించాడు.  

 జీవిత విశేషాలు 
టేకుమళ్ళ వెంకటప్పయ్య నెల్లూరు జిల్లా, లింగసముద్రం మండలం, పెదపవని గ్రామంలో, టేకుమళ్ళ సుబ్రహ్మణ్యం, హనుమాయమ్మ దంపతులకు 1957 డిసెంబరు 11 న జన్మించాడు. చిన్నతనంలో అల్లిమడుగు, మినగల్లు గ్రామాలలో 3 వ తరగతి వరకు, నెల్లూరు మండపాల వీధిలో గల నరసయ్య పాఠశాలలో 4-5 తరగతులు, ఆ తరువాత వి.ఆర్.హై స్కూలులో 9 వరకూ చదివాడు. ఈదూరు జిల్లాపరిషత్ స్కూల్లో 10 వ తరగతి చదివి, 1973 లో స్కూల్లో ప్రథముడిగా ఉత్తీర్ణుడయ్యాడు. ఆ తరువాత, గుంటూరు హిందూ కాలేజీలో ఇంటర్మీడియేట్ (1973-75), తెల్లాకుల జాలయ్య పోలిశెట్టి సోమసుందరం కాలేజీలో బి.కాం (1975-78) పట్టభద్రుడయ్యాడు.

ఆంధ్రా సిమెంట్ కంపెనీలో 1978లో ఎకౌంట్స్ విభాగంలో చేరి అంచెలంచెలుగా ఎదిగి, 2016 లో ఆ శాఖకు మేనేజరుగా పదవీ విరమణ చేశాడు. అక్కడ పనిచేస్తూనే ఎం.కాం, చదివాడు. సిమెంట్ పరిశ్రమపై పరిశోధన చేసి, మదురై కామరాజు విశ్వవిద్యాలయం నుండి ఎం.ఫిల్ డిగ్రీ పొందాడు. అణ్ణామలై విశ్వవిద్యాలయం నుండి బి.ఇడి పట్టా పొందాడు. పదవీ విరమణకు ముందు తెలుగు విశ్వవిద్యాలయం నుండి తెలుగులో ఎం.ఎ పూర్తి చేసి, ఎ.పి., తెలంగాణా సెట్ పరీక్షలో ఉత్తీర్ణుడయ్యాడు.

ఉద్యోగంలో ఉంటూనే తేలప్రోలు బాపనయ్య ఈవెనింగ్ కళాశాలలో కొంత కాలం కామర్సు లెక్చరరుగా పనిచేశాడు. ఉదయం దినపత్రికలో కొంతకాలం సాహిత్య, సాంస్కృతిక విలేకరిగా పనిచేశాడు. 1994-95 లో డా.అద్దేపల్లి రామమోహనరావు పరిచయంతో టేకుమళ్ళ సాహిత్య వ్యాసంగం విస్తరించింది. పైగంబర కవులలో ఒకరైన రావినూతల సుబ్బారావు (కిరణ్‌బాబు), సాహిత్య అకాడమీ పురస్కార గ్రహీత భమిడిపాటి రామగోపాలం (భరాగో) ఈయనకు సహోద్యోగులు.

 రచనలు 
టేకుమళ్ళ వెంకటసుబ్బయ్య మహాసేనాని గోపన్న అనే కాల్పనిక చారిత్రిక గ్రంథాన్ని రచించాడు. ముసల్మాను దడయాత్రలో శ్రీరంగం క్షేత్రం ఎలా ధ్వంసమైందో ఈ గ్రంథంలో వివరించాడు. ఆధునిక ఇతివృత్తాలతో సామాజిక సమస్యలు, ధర్మదత్తోదయం అనే రచనలు చేసాడు. అష్టవిధ నాయికలు, హరిసంకీర్తనాచార్య అన్నమయ్య అనే సంకలనాలకు సంపాదకత్వం చేసాడు. మా జొన్నవాడ కథలు అనే శీర్షిక కింద పలు కథానికలు రాసాడు. 

డా.అద్దేపల్లి రామమోహనరావు జీవితం, రచనలపై మద్రాసు విశ్వవిద్యాలయానికి అనుబంధంగా ఉన్న ప్రెసిడెన్సీ కాలేజీలో పీహెచ్.డి చేసి, డా.అద్దేపల్లి రామమోహనరావు కవితా ప్రస్థానం అనే సిద్ధాంతగ్రంథం సమర్పించాడు.

 మూలాలు 

వర్గం:తెలుగు రచయితలు
వర్గం:నెల్లూరు జిల్లా రచయితలు
వర్గం:1957 జననాలు